KIRJALLINEN KYSYMYS E-3354/01 esittäjä(t): Paulo Casaca (PSE) komissiolle. Kieltävätkö yhteisön säädökset perinteisten portugalilaisten makkaroiden valmistamisen?.



Virallinen lehti nro 134 E , 06/06/2002 s. 0220 - 0222



KIRJALLINEN KYSYMYS E-3354/01 esittäjä(t): Paulo Casaca (PSE) komissiolle (5. joulukuuta 2001) Aihe: Kieltävätkö yhteisön säädökset perinteisten portugalilaisten makkaroiden valmistamisen? Kotiteollinen makkaranvalmistus on portugalilaisille arvokas perinne, joten sen mahdollinen kieltäminen yhteisön lainsäädännön nojalla on suuri huolenaihe Portugalissa. Sanomalehti Público julkaisi 26. lokakuuta 2001 artikkelin, jonka otsikko oli Yhteisön säädökset uhkaavat Sopa de Pedra de Almeirim -keittoa ja jossa todettiin muun muassa, että - komissio ei hyväksy savustusmenetelmän käyttöä makkaroiden täyttämisessä ja kuivattamisessa, - yhteisön säädökset kieltävät makkaroiden kotiteollisen tuotannon, vaikka turvallisuutta ja hygieniaa koskevia määräyksiä noudatetaankin, koska makkaranvalmistukseen tarkoitettujen tilojen kokoa koskevia määräyksiä ei noudateta. Voisiko komissio vahvistaa nämä lausumat ja täsmentää, mihin säädöksiin sen vastaus perustuu? Voiko komissio erityisesti vahvistaa, ovatko tuotantotilojen vähimmäiskokoa koskevat säännöt samat niin kotiteollisessa makkaranvalmistuksessa kuin makkaran teollisuustuotannossa? Voiko komissio mainita kaikki ne voimassa olevat yhteisön säädökset, joita Portugalin kotiteollisessa makkaranvalmistuksessa on noudatettava? David Byrnen komission puolesta antama vastaus (28. tammikuuta 2002) Terveyttä koskevista kysymyksistä yhteisön sisäisessä lihavalmisteiden kaupassa 21. joulukuuta 1976 annetussa neuvoston direktiivissä 77/99/ETY(1), sellaisena kuin se on muutettuna 10. helmikuuta 1992 annetulla neuvoston direktiivillä 92/5/ETY(2), säädetään lihavalmisteiden tuotantoa ja markkinoille saattamista koskevista terveysvaatimuksista. Näihin lihavalmisteisiin kuuluvat myös chouriços ja enchidos, joita käytetään arvoisan parlamentin jäsenen mainitseman Sopa de Pedra de Almeirim -keiton valmistukseen. Direktiivin 9 artiklassa säädetään poikkeuksien myöntämisestä laitoksille, joilla ei ole teolliseen tuotantoon tarvittavaa rakennetta ja kapasiteettia. Muihin kuin rakenteeltaan ja tuotantokapasiteetiltaan teollisiin lihavalmisteita valmistaviin laitoksiin sovellettavista perusteista 3. kesäkuuta 1994 annetussa komission päätöksessä 94/383/EY(3) annetaan jäsenvaltioille mahdollisuus asettaa näitä laitoksia varten tuotantoraja, joka on enintään 7,5 tonnia valmista tuotetta viikkoa kohti. Liitteessä A olevassa I osassa säädetään pelkästään, että kaikissa edellä mainituissa laitoksissa on oltava riittävän suuret työskentelytilat, jotta työ voidaan tehdä asianmukaisten hygieniavaatimusten mukaisesti. Tilojen suunnittelun ja asettelun on oltava sellaiset, että ne estävät tuotteen saastumisen ja että rakennuksen puhtaat ja vähemmän puhtaat osat erotetaan täysin toisistaan. Savustamiselle ei ole asetettu rajoituksia. Elintarvikehygieniasta 14. kesäkuuta 1993 annettu direktiivi 93/43/ETY(4) täydentää suoramyyntiin tarkoitettua pien- tai kotituotantoa koskevaa yhteisön säännöstöä. Voimassa oleva yhteisön lainsäädäntö sisältää siten elintarvikkeiden teollista tuotantoa, muuta kuin teollista tuotantoa ja pientuotantoa koskevia säännöksiä. Direktiivi 77/99/ETY saatettiin osaksi Portugalin kansallista lainsäädäntöä asetuksella N:o 342/98, joka koskee teollista tuotantoa, ja ministeriön asetuksella N:o 683/95, joka koskee laitoksia, joilla ei ole teolliseen tuotantoon tarvittavaa rakennetta ja kapasiteettia. Direktiivi 93/43/ETY puolestaan saatettiin osaksi lainsäädäntöä asetuksella N:o 67/98, joka koskee kuluttajille suoraan myytävien tuotteiden tuotantoa. Ehdotuksessa elintarvikehygieniaa koskevaksi asetukseksi(5), jonka komissio hyväksyi 14. heinäkuuta 2000 ja joka toimitettiin neuvostolle ja parlamentille yhteispäätösmenettelyn yhteydessä, ehdotetaan voimassa olevan lainsäädännön yksinkertaistamista. Siinä säädetään elintarvikealan yrityksen tilojen suunnittelusta ja hygieniavaatimuksista, mutta ei vähimmäiskoosta, kuten Fernandes Vicente kirjoittaa otsikolla Sopa de pedra de Almeirim atingida pelas normas europeias 26. lokakuuta 2001 ilmestyneessä Público-sanomalehdessä. Komissio on tietoinen tästä artikkelista. Yksikään säännöksistä ei koske erityisesti makkaroiden täyttämistä tai savustamista. Tällaisiin makkaroihin sovelletaan kuitenkin yleisiä hygieniasääntöjä, jotka koskevat ihmisravinnoksi tarkoitettujen eläinperäisten elintarvikkeiden käsittelyä. Komissio pitää Euroopan kulttuuriperintöjen vaalimista erittäin tärkeänä, mikä koskee erityisesti gastronomian alaa. Komissio on siksi esittänyt edellä mainitun ehdotuksen 4 artiklassa, että jäsenvaltiot voivat mukauttaa vaatimuksia niin, että niissä otetaan huomioon erityisistä maantieteellisistä haitoista kärsivät alueet, yksinomaan paikallisille markkinoille tarkoitettu tuotanto ja/tai perinteiset tuotantomenetelmät, sillä ehdolla, että elintarvikkeiden turvallisuuteen liittyvät tavoitteet eivät vaarannu. Nämä mukautukset olisivat erityisen tärkeitä muulle kuin teolliselle tuotannolle, joka myy perinteisiä tuotteita paikallisesti. (1) EYVL L 26, 31.1.1977. (2) EYVL L 57, 2.3.1992. (3) EYVL L 174, 8.7.1994. (4) EYVL L 175, 19.7.1993. (5) EYVL C 365 E, 19.12.2000.